Here is a page extracted from Wikipedia that may contain CSS, HTML, and a lot of unformatted text.

Title: Sufixo -endo
Content: Lo sufixo -endo ye un sufixo derivau de lo participio de futuro pasivo latín de las conchugacions segunda y tercera y que se fa servir en aragonés pa creyar adchectivos y substantivos que en la suya mes gran part son cultismos y semicultismos.

La variant -iendo corresponde a los verbos de la tercera conchugación que terminan en -io y a verbos de la quarta conchugación.

Los substantivos con este sufixo en realidat presentan la forma -enda, que se remonta a lo plural neutro de lo participio.

Eixemplos 
Berienda / brienda / brenda.
Calenda / calienda, actualment pervive como calandras.
Contienda.
Dicienda.
Enmienda / emienda.
Facienda.
Leyenda / lienda.
Ofrenda.
Punienda.
Vivienda. Persiste en la Val de Vio como vivianda.

Comparanza con atras luengas romances 
En atras luengas romances tamién se troba terminacions u sufixos cognatos. En catalán se presenta como -ena: berena, ofrena por la evolución de lo grupo -ND- ta -n-, evolución que estió común en aragonés preliterario, pero que huei se troba en palabras aisladas sobre tot en la zona oriental u en la mes gran part de los casos en benasqués, a on que se documenta ixena y brena por estar palabras patrimonials y dihendes por estar castellanismo.
Lo castellano hacienda tiene lo mesmo orichen que l'aragonés facienda y lo catalán faena / feina, habendo preso diferents significaus en las respectivas luengas. Lo castellano hacienda ha estau amprau en catalán como hisenda y en aragonés como hicienda. 
Lo catalán occidental faena ha estau amprau en castellano tal y quiento y en aragonés como faina u fayena. 
Lo italianismo fachenda tiene en lo suyo orichen lo sufixo -enda. 
Lo latinismo francés agenda tamién lo presenta.

Referencias

Bibliografía 
 David A. Pharies: Diccionario Etimológico de Los Sufijos Españoles: Y de Otros Elementos Finales. Volumen 25 de Biblioteca románica hispánica. Editorial Gredos, S.A., 2002.
 Artur Quintana i Font: El Aragonés nuclear de Nerín y Sercué (Valle de Vio), Ed. Gara d'Edizions + Institución Fernando el Católico + Diputación de Zaragoza; Zaragoza 2007. ISBN 978-84-8094-060-3.

Sufixos cultos en aragonés